b'\n_START_ARTICLE_\nGruberjeva brv\n_START_PARAGRAPH_\nGruberjeva brv, prej "Streli\xc5\xa1ka brv", je most namenjen prehodu pe\xc5\xa1cev \xc4\x8dez Gruberjev kanal v podalj\xc5\xa1ku Streli\xc5\xa1ke ulice._NEWLINE_Most je bil zgrajen in za promet odprt aprila leta 1939. Prekladna konstrukcija je tro\xc4\x8dlenski lok. Razpon loka je 35 m, celotna dol\xc5\xbeina mostu pa zna\xc5\xa1a 49,80 m. Med ograjama je pe\xc5\xa1pot \xc5\xa1iroka 3,0 m, pohodna povr\xc5\xa1ina je asfaltirana, ograja je lito\xc5\xbeelezna._NEWLINE_Ob poglabljanju dolenjske \xc5\xbeeleznice zaradi izgradnje izvennivojskih prehodov na Dolenjski in Hradeckega cesti, je bil leta 1979 objekt podalj\xc5\xa1an za nadvoz \xc4\x8dez \xc5\xbeeleznico. Ker gre za precej\xc5\xa1njo razliko med niveletama objektov, je bilo za povezavo izvedeno simetri\xc4\x8dno stopni\xc5\xa1\xc4\x8de._NEWLINE_Gruberjeva brv je tudi ena izmed to\xc4\x8dk na znani Jakobovi pe\xc5\xa1poti preko Slovenije.\n_START_SECTION_\nTemeljita obnova v letih 2012/2013\n_START_PARAGRAPH_\nV letu 2012 se je za\xc4\x8dela temeljita obnova brvi in betonskega nadhoda, sicer napovedana \xc5\xbee za leto 2010._NEWLINE_Prenova mostu in rekonstrukcija oziroma novogradnja nadhoda, ki je nadome\xc5\xa1\xc4\x8den z \xc5\xbeeleznim, v sklopu katerega je poleg stopnic tudi dvigalo za gibalno ovirane, je bila kon\xc4\x8dana v avgustu 2013. Projekt je s sodelavci Atelier arhitekti izdelal prof. Jurij Kobe, izvajalci pa so bili Saning International d.o.o. s podizvajalci. Pogodbena vrednost del je zna\xc5\xa1ala 963.136,51 EUR z vklju\xc4\x8denim DDV.'